(Ortografía tradicional) Cämic cꞌut quineꞌc rech quinecꞌol rucꞌ ri Jun ri xintakow lok.
Man cꞌo tä cꞌu jun chiwe cutaꞌ chwe jawijeꞌ ri quineꞌ wi.
Xa cꞌu xixbisonic rumal chi xinbij waꞌ we tzij riꞌ chiwe.
Quinbij cꞌu ri kas tzij chiwe:
Are utz na chiwe ix chi quineꞌc.
We ta cꞌu man quineꞌc,
man cäpe tä riꞌ ri Jun ri cäcꞌoji iwucꞌ che i toꞌic,
ri cuwalijisaj iwanimaꞌ.
We cꞌu quineꞌc,
quintak na lok.
Aretak cäpe ri Areꞌ cuya na pa canimaꞌ ri winak chi cäquichꞌobo chi cꞌo qui mac,
chi rajwaxic cäcaꞌn ri jicomal pa ri qui cꞌaslemal,
xukujeꞌ chi ri Dios cukꞌat na tzij pa qui wiꞌ.
Cꞌo qui mac rumal chi man quecojon tä chwe.
Cäquetamaj cꞌu na chi rajwaxic u banic ri jicomal pa ri qui cꞌaslemal rumal chi ri in quineꞌ rucꞌ ri nu Tat,
ri ix cꞌut man quiwil tä chi na nu wäch.
Cäquetamaj na chi ri Dios cukꞌat na tzij pa qui wiꞌ rumal chi ri jun ri cätakan puwiꞌ ruwächulew kꞌatom chi tzij puwiꞌ chi cäcꞌäjisax u wäch.
Qꞌuia na ri cwaj quinbij chiwe,
man quixcowin tä cꞌu chuchꞌobic waꞌ cämic.
Aretak cꞌut cäpe ri Lokꞌalaj Espíritu ri cubij ri kas tzij,
cucꞌut na ronojel ri kas tzij chiwäch.
Man xak tä cꞌu pa re wi cächꞌawic,
xane are cubij ronojel ri cuto,
cucꞌut cꞌu na chiwäch jas ri cäbantaj na.
Ri Areꞌ cunimarisaj na nu kꞌij in rumal chi cucꞌam na ri wech in,
cucꞌut cꞌu na waꞌ chiwäch ix.
Ronojel ri cꞌo rucꞌ ri nu Tat are wech in xukujeꞌ.
Rumal riꞌ xinbij chi ri Lokꞌalaj Espíritu cucꞌam na ri wech in,
cucꞌut cꞌu na waꞌ chiwäch ix.
Xak jubikꞌ chic,
te cꞌu riꞌ ri ix man quiwil tä chi na nu wäch.
Cꞌä te cꞌu riꞌ quiwil chi na jumul nu wäch pa quieb oxib kꞌij,
rumal chi quineꞌc rech quinecꞌol chilaꞌ jawijeꞌ ri cꞌo wi ri ka Tat,
—xcha chque ru tijoxelab.
Te riꞌ jujun chque ru tijoxelab xquitala chbil tak quib,
xquibij:
¿Jas quel cubij waꞌ?
Cubij chke chi xak jubikꞌ chic,
te cꞌu riꞌ man cäkil tä chi u wäch.
Cꞌä te cꞌu cäkil chi na u wäch jumul chic pa quieb oxib kꞌij rumal chi queꞌ jelaꞌ jawijeꞌ ri cꞌo wi ri ka Tat.
¿Jas lo waꞌ ri craj cubij chi “xak jubikꞌ chic”?
Man cäkachꞌob taj jas ri tajin cubij,
—xechaꞌ.
Ri Jesús xuchꞌobo chi cꞌo jas ri cäcaj cäquitaꞌ che,
xubij cꞌu chque:
Ri in xinbij chiwe chi xak jubikꞌ chic,
te cꞌu riꞌ man quiwil tä chi nu wäch.
Cꞌä te cꞌu quiwil chi na jumul nu wäch pa quieb oxib kꞌij.
¿A are waꞌ ri tajin quitala chixol chbil tak iwib?
Kas tzij quinbij chiwe chi ri ix quixokꞌ na,
quixbison na,
are cꞌu ri winak ajuwächulew quequicot na.
Pune cꞌu je riꞌ,
chi ri ix quixbison na,
ri i bis cujala na pa quicotem.
Aretak cäpe ri kꞌij ri quil na u wäch ri ral jun ixok,
cäbisonic rumal chi xurik ri kꞌij re ri kꞌoxom.
Aretak cꞌut rilom chi u wäch ri ral,
man cänaꞌtaj tä chi ri kꞌoxom che rumal ri quicotemal ri cunaꞌ chi ilom u wäch jun alaj acꞌal cho ruwächulew.
Je cꞌu riꞌ ri ix,
cämic quixbisonic.
Ri in cꞌut quinwil chi na i wäch jumul chic,
te cꞌu riꞌ cäquicot cꞌu na ri iwanimaꞌ.
Are jun quicotemal waꞌ ri man cꞌo tä jun cäcowinic quesan chiwe.
Pa ri kꞌij riꞌ man cꞌo tä chi jas quitaꞌ na chwe.
Kas tzij quinbij chiwe chi ri ka Tat cuya na chiwe ronojel ri quitaꞌ che pa ri nu biꞌ.
Cꞌä we cämic riꞌ ri ix man cꞌo tä jas ri i tom pa ri nu biꞌ.
Chitaꞌ baꞌ,
cäyaꞌtaj cꞌu na chiwe rech kas cäquicot ri iwanimaꞌ,
—xcha chque.
Nu bim waꞌ we tzij riꞌ chiwe cucꞌ tak cꞌutbal.
Curik cꞌu na ri kꞌij aretak man quintzijon tä chi iwucꞌ cucꞌ tak cꞌutbal.
Xane chi sakil chic quintzijon na iwucꞌ chrij ri ka Tat.
Pa ri kꞌij riꞌ cꞌo ri quitaꞌ na che ri Areꞌ pa ri nu biꞌ.
Man quinbij tä cꞌu chiwe chi quinbochiꞌj ri nu Tat pi wiꞌ.
Je riꞌ,
rumal chi ri ix,
ix lokꞌ chuwäch ri nu Tat.
Ix lokꞌ chuwäch rumal chi ri in,
in lokꞌ chiwäch ix,
quicoj cꞌut chi rucꞌ ri Dios in petinak wi.
Xinel lok rucꞌ ri ka Tat rech quinpe waral cho we uwächulew,
cämic chi cꞌut tajin quinya can ruwächulew rech quintzelej rucꞌ ri ka Tat,
—xcha ri Jesús chque.
Te riꞌ xquibij ru tijoxelab ri Jesús:
Cämic kas chi sakil tajin cätzijon la,
man tajin tä cäcoj la cꞌutbal.
Cämic ketam chic chi etam la ronojel.
Man rajwaxic taj chi cꞌo jun cꞌo jas cutaꞌ che la.
Rumal riꞌ cäkacojo chi rucꞌ ri Dios petinak wi la,
—xecha che.
Ri Jesús xchꞌawic,
xubij chque:
¿A tzij riꞌ chi cämic kas quixcojonic?
—cächaꞌ.
Petinak cꞌu ri kꞌij,
cämic cꞌu riꞌ aretak ri ix quixjabun na.
Chijujunal quitzucuj na jawijeꞌ quixeꞌ wi,
quiniya cꞌu na can nu tuquiel.
Man quincanaj tä cꞌu na can nu tuquiel rumal chi ri ka Tat are cꞌo wucꞌ.
Quinbij waꞌ we tzij riꞌ chiwe rech cuxlan ri iwanimaꞌ rumal chi xa ix jun wucꞌ.
Cho ruwächulew quirik na cꞌäx.
¡Mixej baꞌ iwib!
Ri in cꞌut,
in chꞌacaninak puwiꞌ ruwächulew.